CELEX: 32011D0301(01)
Language: fi
Date: 2011-02-25 00:00:00
Title: Komission päätös, annettu 25 päivänä helmikuuta 2011 , erityisten hätätoimenpiteiden rahoittamisen jatkamisesta unionin suojelemiseksi raivotaudilta

1.3.2011   
            
            
               FI
            
            
               Euroopan unionin virallinen lehti
            
            
               C 64/7
            
         KOMISSION PÄÄTÖS,
   annettu 25 päivänä helmikuuta 2011,
   erityisten hätätoimenpiteiden rahoittamisen jatkamisesta unionin suojelemiseksi raivotaudilta
   2011/C 64/05
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tietyistä eläinlääkintäalan kustannuksista 25 päivänä toukokuuta 2009 tehdyn neuvoston päätöksen 2009/470/EY (1) ja erityisesti sen 8 artiklan 2 kohdan
   sekä katsoo seuraavaa:
   
               (1)
            
            
               Neuvoston päätöksessä 2009/470/EY säädetään, että jos jäsenvaltiota suoraan uhkaa kyseisen päätöksen liitteessä tarkoitetun taudin esiintyminen tai leviäminen jonkin kolmannen maan alueella, voidaan päättää toteuttaa tilanteessa tarvittavia toimenpiteitä sekä myöntää unionin rahoitusta erityisiin toteutetun toimen onnistumisen kannalta tarpeellisiksi arvioituihin toimenpiteisiin.
            
         
               (2)
            
            
               Erityisten hätätoimenpiteiden rahoittamisesta yhteisön suojelemiseksi raivotaudilta 29 päivänä heinäkuuta 2009 tehdyllä komission päätöksellä 2009/582/EY (2) päätettiin rahoittaa 36 kuukauden suunnitelma raivotaudin hävittämiseksi Venäjän federaatioon kuuluvalla Kaliningradin alueella.
            
         
               (3)
            
            
               Raivotauti on pääasiassa luonnonvaraisia ja kotieläimenä pidettäviä lihansyöjiä koskeva eläintauti, jolla on vakavia vaikutuksia kansanterveyteen. Raivotauti sisältyy päätöksen 2009/470/EY liitteeseen.
            
         
               (4)
            
            
               Venäjän erillisalue Kaliningrad on EU:n alueen ympäröimä, ja sen rajanaapureina olevissa jäsenvaltioissa toteutetaan viimeisiä toimia taudin hävittämiseksi kokonaan. Oli tarpeen toteuttaa erityistoimenpide, jotta tauti ei toistuvasti leviäisi Kaliningradista sen naapureina oleviin jäsenvaltioihin.
            
         
               (5)
            
            
               Kaliningradin alueen suhteellinen koko huomioon ottaen on järkevämpää ja kustannustehokkaampaa avustaa Kaliningradia raivotaudin hävittämisessä kokonaan kuin perustaa sen naapureina olevien jäsenvaltioiden alueelle rokotepuskurivyöhyke, jota olisi jatkuvasti ylläpidettävä.
            
         
               (6)
            
            
               Eläintautien hävittämistä seuraavan työryhmän raporttien mukaan edellä mainitun suunnitelman toteuttamisen jälkeen luonnonvaraisissa eläimissä ei ole enää todettu raivotautitapauksia Liettuan ja Puolan alueilla, jotka ovat Kaliningradin alueen naapureina.
            
         
               (7)
            
            
               Unioniin kohdistuva riski häviää kuitenkin vasta kun raivotauti on hävitetty kokonaan Kaliningradin alueelta, mikä voidaan saavuttaa lyhyellä aikavälillä ainoastaan siinä tapauksessa, että rokotustoimia jatketaan keskeytyksettä tulevina vuosina.
            
         
               (8)
            
            
               36 kuukauden suunnitelma kattoi toimet 1 päivästä kesäkuuta 2008 alkaen, ja se päättyy siten 31 päivänä toukokuuta 2011.
            
         
               (9)
            
            
               Mainitun tavoitteen saavuttamiseksi on tarpeen jatkaa raivotaudin hävittämistä Kaliningradin alueella koskevan suunnitelman rahoitustukea toisen 36 kuukauden ajanjakson ajan.
            
         
               (10)
            
            
               Varainhoitoasetuksen (EY, Euratom) N:o 1605/2002 (3) 110 artiklan mukaan avustusten on perustuttava vuotuiseen työohjelmaan. Vuotuinen työohjelma toteutetaan julkaisemalla ehdotuspyyntöjä, paitsi poikkeuksellisissa ja asianmukaisesti perustelluissa kiireellisissä tapauksissa. Varainhoitoasetuksen soveltamissäännöistä annetun asetuksen (EY, Euratom) N:o 2342/2002 (4) 168 artiklan 1 kohdan b alakohdan mukaan komissio voi riittävästi perustelluissa poikkeuksellisen kiireellisissä tapauksissa päättää avustusten myöntämisestä ilman ehdotuspyyntöä.
            
         
               (11)
            
            
               Venäjä toimitti komissiolle 25 päivänä lokakuuta 2010 raivotaudin hävittämistä Kaliningradin alueella koskevan ohjelman vuosiksi 2011–2014; ohjelman todettiin olevan hyväksyttävä unionin suojelemista raivotaudilta koskevan tavoitteen osalta. Ohjelman sisältämät toimet ovat unionin edun suojelemiseksi olennaisia, ja sen vuoksi tiettyihin toimenpiteisiin on aiheellista myöntää unionin rahoitusta. Ohjelman toteuttamiseen olisi myönnettävä unionin rahoitusta vuonna 2011.
            
         
               (12)
            
            
               Tämä päätös on varainhoitoasetuksen 75 artiklassa ja varainhoitoasetuksen soveltamissäännöistä annetun asetuksen 90 artiklassa sekä Euroopan yhteisöjen yleisen talousarvion täytäntöönpanoa koskevista sisäisistä säännöistä annetun asetuksen (5) 15 artiklassa tarkoitettu rahoituspäätös.
            
         
               (13)
            
            
               Näin ollen päätös 2009/582/EY vanhenee, ja se olisi kumottava.
            
         
               (14)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON PÄÄTTÄNYT SEURAAVAA:
   1 artikla
   1.   Hyväksytään Venäjän toimittama 36 kuukauden suunnitelma raivotaudin hävittämiseksi Kaliningradin alueella, jäljempänä ’raivotaudin hävittämisohjelma’, 1 päivän kesäkuuta 2011 ja 31 päivän toukokuuta 2014 väliselle ajanjaksolle.
   2.   Tämän päätöksen mukaisiin toimiin kuuluvat seuraavat erityistoimet:
   
               —
            
            
               rokotesyöttien osto luonnonvaraisten lihansyöjien rokottamiseksi suun kautta,
            
         
               —
            
            
               edellä olevassa kohdassa tarkoitettujen rokotesyöttien jakelu Kaliningradin alueella.
            
         2 artikla
   Euroopan unionin rahoitusosuus on enintään 1 800 000 EUR, joka rahoitetaan Euroopan unionin vuoden 2011 yleisen talousarvion budjettikohdasta 17 04 03 01.
   3 artikla
   1.   Hyväksytään yksittäisen avustuksen myöntäminen Venäjän federaatioon kuuluvan Kaliningradin erillisalueen eläinlääkintäviraston eläintautien torjunnan alueelliselle keskukselle (Государственное учреждение ветеринарии Калининградской области „Областная станция по борьбе с болезнями животных“).
   2.   Tämän päätöksen soveltamisalaan kuuluvien toimien osalta vastaavista tukikelpoisista kustannuksista voidaan rahoittaa enintään 100 prosenttia edellyttäen, että Venäjän federaatioon kuuluvan Kaliningradin erillisalueen eläinlääkintäviraston eläintautien torjunnan alueellinen keskus (Государственное учреждение ветеринарии Калининградской области „Областная станция по борьбе с болезнями животных“) korvaa osan kokonaiskustannuksista tai osa kokonaiskustannuksista korvataan muulla kuin unionilta saadulla rahoituksella.
   4 artikla
   Kumotaan komission päätös 2009/582/EY 31 päivästä joulukuuta 2011.
   
      Tehty Brysselissä 25 päivänä helmikuuta 2011.
      
         
            Komission puolesta
         
         John DALLI
         
            Komission jäsen
         
      
   
   
      (1)  EUVL L 155, 18.6.2009, s. 30.
   
      (2)  EUVL L 198, 30.7.2009, s. 85.
   
      (3)  EYVL L 248, 16.9.2002, s. 1.
   
      (4)  EYVL L 357, 31.12.2002, s. 1.
   
      (5)  Komission päätös K(2009) 2105, 6.4.2009.